જો તમે કેરળ ટુરિઝમ ડેવલપમેન્ટ કોર્પોરેશન સંચાલિત સેન્કચ્યુરીની અંદર સ્થિત ત્રણ નિવાસ વ્યવસ્થા પૈકી એકમાં ઊતર્યા હો તો તમને રાત્રિ દરમ્યાન જંગલનું જીવન અનુભવવા મળશે. રાત્રિના અંધારામાં કાન સરવા કરીને બેસશો તો જંગલના સંગીતની સાથે એકબીજાને પોકારતા હાથીની ચીંઘાડ અને વખતે બે વખત વાઘની ગર્જના સાંભળવા મળશે. પેરિયારના ગાઢ જંગલમાં વાઘ જોવા મળવા મુશ્કેલ છે. તમે જંગલમાં વોચટાવર પર રાત્રે બેઠા હો અને નસીબદાર હો તો કદાચ વાઘ જોવા મળી જાય. જો કે ઉનાળાના સમયમાં પ્રાણીઓ જોવા મળવાની શક્યતા વધી જાય છે. કારણ, પાણી માટે તેમણે પેરિયાર સરોવર સુધી આવવું પડે છે. આ ઉપરાંત પેરિયાર વિખ્યાત છે તેવા જંગલી કૂતરાના સમૂહ, ઊડતા સાપ, દેડકા અને લિઝાર્ડને જોવા હોય તો તમારે જળો ચોંટવાનું જોખમ વહોરીને પણ ગાઈડના સહારે ચાલતાં જંગલ ખૂંદવાની હિંમત કરવા જેવી છે. થેક્કડી ખાતેનું વાઈલ્ડલાઈફ ઈન્ફર્મેશન સેન્ટર પેરિયાર અભયારણ્ય માટે ગાઈડ પૂરા પાડે છે. જંગલમાં ઊંડે સુધી ન જવું હોય પણ જંગલ કેવું હોય તે જાણવું હોય તો ત્રણ કલાકના જંગલવોકમાં પ્રતિવ્યક્તિ રૂ. 10ની ફી આપીને જોડાવા જેવું છે. આ વોક દરરોજ સવારે સાડા સાત વાગ્યે શરૂ થાય છે. પેરિયાર જવાનો શ્રેષ્ઠ સમય સપ્ટેમ્બરથી મે માસનો છે. ગરમી શરૂ થતાં ફેબ્રુઆરીથી મે માસ દરમ્યાન બોટમાંથી પ્રાણીઓ જોવા મળે તેવી શક્યતા વધે છે.